Na podlagi določil 4. člena Pravilnika o obrazcih in listinah za uresničevanje obveznega zdravstvenega zavarovanja (Uradni list RS, št. 104/13, 8/15, 1/16, 57/18, 30/19 in 148/21) in 19. točke prvega odstavka 28. člena Statuta Zavoda za zdravstveno zavarovanje Slovenije (Uradni list RS, št. 87/01 in 1/02 – popr.) generalna direktorica Zavoda za zdravstveno zavarovanje Slovenije sprejme naslednje:

**NAVODILO O SPREMEMBI**

**NAVODILA ZA UVELJAVLJANJE PRAVICE DO ZDRAVSTVENIH STORITEV Z NAPOTNICO**

1. člen

V Navodilu za uveljavljanje pravice do zdravstvenih storitev z napotnico (številka: 0072-18/2018-DI/3 z dne 9. julij 2021), se drugi odstavek 20. člena spremeni tako, da se glasi:

1. NMP se označi, če napotnico izdaja zdravnik, ki ni osebni, nadomestni ali napotni (praviloma zdravnik v urgentnem centru ali v dežurni službi), zaradi potrebe po napotitvi k specialistu ali v bolnišnico, če zavarovane osebe ne more dokončno oskrbeti oziroma zaradi nadaljnjih storitev, in gre za zdravstvene storitve povezane z zdravstvenim problemom zaradi katerega je obravnavana.
2. člen

To navodilo začne veljati s 1. julijem 2022.

Številka: 0072-18/2018-DI/12

Ljubljana, dne 23. junij 2022

 doc. dr. Tatjana Mlakar

 generalna direktorica

Obrazložitev:

V drugem odstavku 20. člena Navodila za uveljavljanje pravice do zdravstvenih storitev z napotnicoje določeno, v katerih primerih zdravnik v urgentnem centru ali v dežurni službi (zdravnik NMP), ki zavarovani osebi nudi storitve nujne medicinske pomoči ali nujnega zdravljenja - torej zdravnik, ki ni niti osebni, niti nadomestni ali napotni zdravnik, izda napotnico. Med drugim je to, če zavarovane osebe ne more dokončno oskrbeti oziroma zaradi nadaljnjih storitev, hkrati pa gre za zdravstvene storitve, povezane z zdravstvenim problemom zaradi katerega je obravnavana. V tem primeru zavarovana oseba nadaljuje zdravljenje pri drugem izvajalcu, torej ne več pri izvajalcu, ki ji je nudil storitve nujne medicinske pomoči in nujnega zdravljenja. Do sedaj je veljalo, da zdravnik NMP izda napotnico tudi, ko zavarovana oseba potrebuje slikovno diagnostiko. Glede na to, da je storitev slikovne diagnostike potrebna v okviru nudenja nujne medicinske pomoči in nujnega zdravljenja pri zdravniku NMP, za katerega sicer napotnica ni potrebna (lahko je izdana, ni pa obvezna), ni razloga, da bi bila za storitev, ki je del tega zdravljenja, napotnica potrebna. Poleg tega ukinitev obveznosti izdaje napotnice za slikovno diagnostiko v okviru nudenja nujne medicinske pomoči in nujnega zdravljenja predstavlja administrativno razbremenitev za te zdravnike. Tudi v primeru slikovne diagnostike je napotnica s strani zdravnika NMP sicer lahko izdana, vendar to ni več obvezno.

Bolj podrobna navodila glede evidentiranja in obračuna storitev slikovne diagnostike bodo izvajalci prejeli naknadno.

Navodilo prične veljati s 1. julijem 2022.